**Nykyaikaa** on suomalaislaulaja Kirkan vuonna 1972 julkaistu studioalbumi. Albumilla on käännöskappaleita Neil Youngin, Rod Stewartin, Van Morrisonin ja Rolling Stonesin materiaalista, mutta myös uusia lauluja, joita sävelsivät Jukka Tolonen, Frank Robson ja Rauli Badding Somerjoki. Osan kappaleista Kirka laulaa englanniksi. Taustayhtyeenä on Tasavallan Presidentti täydennettynä Hasse Wallilla ja Måns Groundstroemilla sekä Pepe & Paradise.

Rock-tyylisellä *Nykyaikaa*-albumilla Kirka yritti ensimmäisen kerran kaventaa ristiriitaa hänen esiintymistensä ja levyjensä materiaalin välillä. Myöhemmin Kirka kuvasikin albumia käänteentekeväksi urallaan. Ilmestyessään se sai kuitenkin kaksijakoisen vastaanoton, sillä osa kriitikoista antoi albumista hyvää palautetta, kun taas Kirkan ihailijat vierastivat sitä. *Nykyaikaa* nousi Suomessa listasijalle 18.

CD-levynä *Nykyaikaa* julkaistiin vuonna 2007. Svart Records julkaisi kaksi uutta vinyylipainosta helmikuussa 2016.

Taustaa
-------

Levy-yhtiö Scandia-Musiikin silloisen tiedotuspäällikön Matti Laipion mukaan albumi oli hänen ideansa. Ajatuksen taustalla oli se, ettei Scandia tuottanut tuolloin lainkaan suomalaista rockmusiikkia. Siksi Laipio ehdotti yhtiölle, että pitkään pelkkiä singlejä levyttäneen Kirkan kanssa tehtäisiin "kunnollinen rock-LP". Kirka innostui asiasta, ja myös Scandia hyväksyi idean. Rockista ja soulista pitänyt Kirka halusi itsekin levyttää käännöspopin sijaan itselleen mieluisampaa musiikkia, jota hän esitti keikoillaan ja radioesiintymisissään. Hänen levytyksensä olivat siihen asti olleet kevyempää poppia.

Kirkan kanssa työskennelleet Jaakko Salo ja Olli Heikkilä eivät halunneet osallistua levyn tekemiseen, vaan ehdottivat albumille ulkopuolista tuottajaa. Lopulta tuottajaksi tuli Måns Groundstroem.

Äänitykset
----------

*Nykyaikaa* äänitettiin Scandian studiossa, Kulttuuritalon alakerrassa Helsingissä. Laipio on muistellut, että studiossa oli vain neljä raitaa, minkä vuoksi jouduttiin tekemään välimiksauksia.

Pitkälti tuottaja Groundstroemin ansiosta levyn taustamuusikoiksi saatiin Tasavallan Presidentti- ja Pepe & Paradise -yhtyeet sekä Hasse Walli. Pääosin albumilla soittavat Tasavallan Presidentin muusikot, Pepe & Paradise esiintyy ainoastaan kappaleissa "Love is All You Really Need" ja "The Old Woman". Soittajiin lukeutuvat muun muassa Jukka Tolonen (kitara), Vesa Aaltonen (rummut ja lyömäsoittimet), Pekka Pöyry (saksofoni), Pave Maijanen (bassokitara), Pepe Willberg (kitara), Ande Päiväläinen (rummut) ja Heikki Hietanen (kosketinsoittimet). Tuottaja Groundstroem soitti itse joissakin kappaleissa bassoa, urkuja ja sähköpianoa. Laipion mukaan taustojen äänitykset sujuivat "varsin kivuttomasti".

Kirkan lauluosuuksien äänittäminen oli myöhästyä, koska Jarkko Laineen kirjoittamia sanoituksia jouduttiin odottamaan. Lopulta Laipio matkusti Laineen luo Turkuun niitä hakemaan. Tekstit saatiin, mutta yhteen vajaaksi jääneeseen sanoitukseen Laipio joutui kirjoittamaan yhden säkeistön lisää.

Laipion mukaan Kirkaa hermostutti se, että mukana oli myös Frank Robsonin sanoittamia englanninkielisiä kappaleita. Robsonin ehdotuksesta Kirka harjoitteli niiden ääntämistä.

Kun albumin kaikki kymmenen kappaletta oli äänitetty, juuri valmistunut masternauha putosi studion lattialle. Joukossa oli myös välimiksauksia, koska vaatimattomassa studiolaitteistossa oli vain neljä raitaa. Mediassa väitettiin, että masternauha olisi tuhoutunut ja koko albumi jouduttu äänittämään uudelleen, minkä Groundstroem ja Laipio ovat kiistäneet. Groundstroemin mukaan ainoastaan joitakin päällekkäisäänetyksiä saatettiin tehdä. Albumin äänitys ja miksaus olivat valmiit lopputalvesta 1972.

Musiikki
--------

*Nykyaikaa*-albumilla Kirka yritti ensimmäisen kerran kaventaa ristiriitaa esiintymistensä ja levyjensä materiaalin välillä. Kirka kuvasi myöhemmin albumia hänen kannaltaan käänteentekeväksi – "ensimmäiseksi, jossa oli vähän kapinaa".

> »Tämä (albumi) oli enemmän rock’n’rollia, edellisten levyjen soittajat olivat studiomuusikkoja, tämä pumppu oli rockia. Ja miten ollakaan, Paven (Maijanen), Pepen (Willberg) ja Anden (Päiväläinen) kanssa tehdään edelleenkin yhteistyötä. [...] Ottavien käännöspopbiisien sijaan tässä on paljon kotimaista. [...] Silti ainoa, joka tästä jäi elämään, on käännöskamaa, Neil Youngin Cinnamon girl, Kanelipuun alla.»   
> (Kirka vuonna 1999 ilmestyneessä elämäkerrassa *Enimmäkseen Kirkasta*.)
> 
> 

Groundstroem pyysi Frank Robsonia ja Jukka Tolosta tekemään albumille kappaleita. Laipio puolestaan valitsi levylle sellaisia ulkomaisia kappaleita, joiden hän uskoi sopivan Kirkan esittämäksi. Mukaan tuli alun perin Neil Youngin ("Cinnamon Girl"), Van Morrisonin ("Tupelo Honey"), Rod Stewartin ("Maggie May") ja Rolling Stonesin ("It’s All Over Now") levyttämiä lauluja. Levytyslupien saamisen jälkeen Laipio tilasi niihin suomennokset underground-runoilijana tunnetulta Jarkko Laineelta. Kappaleen "Itke pois kyyneleesi" sävelsi Rauli Badding Somerjoki.

Julkaisu ja vastaanotto
-----------------------

### Myynti ja julkaisut

Alkuperäisen vinyylipainoksen etiketti.
*Nykyaikaa* ilmestyi vuonna 1972. Alun perin sen julkaisi Scandia vinyylilevynä ja C-kasettina. C-kasetissa on erilainen kappalejärjestys.

*Nykyaikaa* nousi Suomessa listalle toukokuussa 1972 ja oli korkeimmillaan sijalla 18. Se pysyi listalla 12 viikkoa. Kirkan ihailijat vierastivat albumia.

Albumista ilmestyi Warner Music Finlandin julkaisema CD-painos Kirkan kuoleman jälkeen vuonna 2007. Svart Records puolestaan julkaisi kaksi erilaista vinyylipainosta 5. helmikuuta 2016: mustan väristä vinyyliä on painettu 300 kappaletta ja keltaista 200 kappaletta.

### Arvioita

Jotkut kriitikot antoivat albumista sen ilmestyessä hyvää palautetta, vaikkakin pitivät sen musiikkia rajuna Kirkalle.

Esko Lehtonen kuvaa vuonna 1983 ilmestyneessä *Suomalaisen rockin tietosanakirja 1* -teoksessaan *Nykyaikaa*-albumia "hieman kunnianhimoisemmaksi LP:ksi". Lehtonen kehuu albumin käännöskappalevalintoja sekä nimittää Frank Robsonin, Jukka Tolosen ja Rauli Somerjoen sävellyksiä "levyn todellisiksi helmiksi". Muusikoista hän nostaa esiin Jukka Tolosen, Hasse Wallin, Pekka Pöyryn ja Heikki Virtasen "mainion työskentelyn".

### Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Suomi | 18. | 12 | toukokuu 1972 |  |

Kappaleet
---------

|  |  |
| --- | --- |
| LP-painos
**A-puoli**
1. Kanelipuun alla – 3.09 ("Cinnamon Girl", säv. Neil Young, san. Jarkko Laine)
2. Whirlwind Nightmare – 4.47 (säv. Jukka Tolonen, san. Frank Robson, sov. Esko Linnavalli)
3. Sinä tahdoit rakastaa – 5.00 (säv. Frank Robson, san. Hector)
4. Love Is All You Really Need – 2.40 (säv. Frank Robson, san. Frank Robson)
5. Itke pois kyyneleesi – 2.42 (säv. Rauli Somerjoki, san. Jarkko Laine, sov. Frank Robson)

**B-puoli**
1. Gigolo – 3.47 (säv. Jukka Tolonen, san. Frank Robson)
2. Apilan mesi – 4.01 ("Tupelo Honey", säv. Van Morrison, san. Jarkko Laine)
3. The Old Woman – 4.20 (säv. Frank Robson, san. Frank Robson)
4. Maggie May – 3.15 (säv. Rod Stewart, Martin Quittenton, san. Jarkko Laine)
5. Kaikki nyt ohi on – 2.47 ("It’s All Over Now", säv. Mick Jagger, Keith Richards, san. Jarkko Laine)

 | C-kasettipainos
**A-puoli**
1. Gigolo
2. Apilan mesi
3. The Old Woman
4. Maggie May
5. Itke pois kyyneleesi

**B-puoli**
1. Kanelipuun alla
2. Whirlwind Nightmare
3. Sinä tahdoit rakastaa
4. Love Is All You Really Need
5. Kaikki nyt ohi on

 |

Singlet
-------

|  |
| --- |
| "Kanelipuun alla" (1972, Scandia) |
| 1. Kanelipuun alla
2. Maggie May

Ainoana singlenä albumilta julkaistiin "Kanelipuun alla" b-puolenaan "Maggie May". Single ilmestyi albumin tavoin vuonna 1972. |

Kokoonpano
----------

 **Muusikot** 

* Vesa Aaltonen – rummut ja lyömäsoittimet (kappaleissa "Kanelipuun alla", "Whirlwind Nightmare", "Sinä tahdoit rakastaa", "Itke pois kyyneleesi", "Apilan mesi", "Maggie May" ja "Kaikki nyt ohi on")
* Erik Dannholm – tenorisaksofoni (kappaleissa "Apilan mesi" ja "The Old Woman")
* Måns Groundstroem – bassokitara, urut ja sähköpiano (kappaleissa "Whirlwind Nightmare", "Gigolo" ja "Maggie May")
* Heikki Hietanen – urut (kappaleissa "Love Is All You Really Need", "Apilan mesi" ja "The Old Woman")
* Pekka Maijanen – bassokitara (kappaleissa "Love Is All You Really Need" ja "The Old Woman")
* Antero Päiväläinen – rummut (kappaleissa "Love Is All You Really Need" ja "The Old Woman")
* Pekka Pöyry – altto- ja sopraanosaksofoni (kappaleissa "Love Is All You Really Need" ja "The Old Woman")
* Frank Robson – piano ja lyömäsoittimet (kappaleissa "Kanelipuun alla" ja "Sinä tahdoit rakastaa")
* Jukka Tolonen – kitara, piano ja klavinetti (kappaleissa "Whirlwind Nightmare" ja "Gigolo")
* Hasse Walli – kitara (kappaleissa "Kanelipuun alla", "Sinä tahdoit rakastaa", "Itke pois kyyneleesi", "Gigolo", "Apilan mesi", "Maggie May" ja "Kaikki nyt ohi on")
* Pepe Willberg – kitara (kappaleissa "Love Is All You Really Need" ja "The Old Woman")
* Heikki Virtanen – bassokitara (kappaleissa "Kanelipuun alla", "Sinä tahdoit rakastaa", "Itke pois kyyneleesi", "Apilan mesi", "Maggie May" ja "Kaikki nyt ohi on")

 **Muut** 

* Måns Groundstroem – tuotanto
* Matti Laipio – supervision
* Jouko Ahera – äänittäjä
* Pentti Pöyry – äänittäjä
* Jouko Santavuori – valokuvat

Painokset
---------

| Formaatti | Levy-yhtiö ja tunnus | Julkaistu | Lähde |
| --- | --- | --- | --- |
| LP | Scandia SLP 573 | 1972 |  |
| MC | Scandia SDE 114 | 1972 |  |
| CD | Warner Music Finland 50-51442-0693-2-7 | 2007 |  |
| LP | Svart SVR413 (musta vinyyli) | 2016 |  |
| LP | Svart SVR413 (keltainen vinyyli) | 2016 |  |

Lähteet
-------

* Babitzin, Kirill & Kinnunen, Raila: *Enimmäkseen Kirkasta*. Loisto, 2007. ISBN 978-952-459-772-2.

### Viitteet

1. ↑  Nykyaikaa - Album by Kirka Spotify. Viitattu 1.7.2021.
2. 1 2 3 4 5 6 7 8 9  Laipio, Matti: *Nykyaikaa*-vinyylipainoksen kansilehtisen tiedot, kirjoitettu 26.4.2015 (Svart SVR413).
3. ↑  Lindfors, Jukka: Kirkan tie teini-idolista aikuisrockariksi *Elävä arkisto*.  26.11.2010. Yleisradio. Viitattu 30.6.2021.
4. ↑  Babitzin & Kinnunen 2007, s. 119.
5. 1 2 3 4 5  Kirka: *Nykyaikaa*-vinyylipainoksen takakannen tiedot (Scandia SLP 573).
6. ↑  Lahti, Petri: *Kirka – Hetki lyö*, s. 147–148. Readme.fi, 2022. ISBN 978-952-373-435-7.
7. ↑  Babitzin & Kinnunen 2007, s. 118–119.
8. 1 2 3  Babitzin & Kinnunen 2007, s. 118.
9. 1 2 3 4 5  Kirka: diskografia 1967 - 2017 *Veikkotiitto.fi*. Veikko Tiitto. Viitattu 8.7.2019.
10. 1 2  Kirka: *Nykyaikaa*-C-kasettipainoksen kansilehtisen tiedot (SDE 114).
11. 1 2  Pennanen, Timo: *Sisältää hitin – levyt ja esittäjät Suomen musiikkilistoilla vuodesta 1972*, s. 180. Otava, 2006. ISBN 978-951-1-21053-5.
12. ↑  Salmi, Riitta: [ Loistavaa laulua,
monenkirjavaa musiikkia] *Turun Sanomat*.  4.6.2007. Viitattu 28.6.2019.
13. 1 2  Kirka: *Nykyaikaa*-CD-painoksen kansilehtisen tiedot (Warner Music Finland 50-51442-0693-2-7).
14. ↑  Kirka: Nykyaikaa LP to be released on February 5th Svart Records. Viitattu 26.6.2019.
15. ↑  Lehtonen, Esko: *Suomalaisen rockin tietosanakirja*, s. 251. Fanzine Oy, 1983. ISBN 951-9287-08-6.
16. ↑  Kirka - Nykyaikaa (Vinyl, LP, Album) *Discogs.com*. Viitattu 29.6.2019.
17. ↑  Kirka - Nykyaikaa (Vinyl, LP, Album, Limited Edition) *Discogs.com*. Viitattu 29.6.2019.